Tientalle skape teruggekry ná skieteryGesteelde skape in Mount Flecher. (Foto: SAPD) Die polisie van Mount Fletcher in die Oos-Kaap het gespring toe ŉ bekommerde boer hulle vroeg Vrydagoggend inlig dat hy gesien het hoe verdagtes sy skape steel. “Die polisie het onmiddellik gereageer. Met hul aankoms by die boer se huis, het hy hulle gewys waar diewe ŉ kort ruk gelede toegang tot sy erf gekry en die hek van die skaapkraal met ŉ tang oopgedwing het. Die diewe het 60 van sy skape gesteel,” het Khaya Tonjeni, polisiewoordvoerder van die Oos-Kaap, in ŉ verklaring gesê. Die polisie het die leidrade opgevolg en die verdagtes en skape agternagesit. “Hulle het op ses verdagtes afgekom waar hulle besig was om die skape te perd in die rigting van die berge te dryf. “ŉ Skietery het tussen die polisie en rowers uitgebreek en die verdagtes het die berge in gevlug,” het Tonjeni gesê. Niemand is tydens die skietery beseer nie. “Al 60 skape is teruggekry en aan die eienaar terugbesorg. Niemand is tot dusver vir die misdaad aangekeer nie.” Luidens misdaadstatistieke wat Vrydag bekendgemaak is, het veediefstal sedert die 2018-’19-boekjaar met 4,2% afgeneem. Meer as 28 000 gevalle van veediefstal is egter steeds verlede jaar aangemeld. Gevalle van veediefstal in die Oos-Kaap het boonop in dieselfde jaar met 64 gevalle (1%) toegeneem.